text: 67-årig mand indlagt efter hjemmerøveri
  16 juni 2015 kl. 05.38
  67-årig mand indlagt på sygehuset efter at være overfaldet i sit eget hjem på Nørrebrogade i Horsens
  Politiets teknikere arbejder tirsdag morgen på højtryk i Horsens, hvor en 67-årig mand ved 04-tiden blev overfaldet i sit eget hjem.
  En ukendt gerningsmand trængte ind hos manden i hans hjem på Nørrebrogade. Der opstod tumult, og den 67-årige mand blev stukket med et ukendt gerningsvåben.
  KLIK og se mere på localeyes.dk
  Den ældre mand befandt sig på førstesalen af sin toplans-lejlighed på Nørrebrogade i Horsens, da han blev overfaldet.
  Overfaldsmanden var ifølge Horsens Folkeblad iført en djævlemaske, der dækkede hele hans ansigt.
  Efter overfaldet bevægede den ældre mand sig ned i kælderetagen, hvor lejlighedens anden beboer lå og sov. Ofret vækkede ham og blev kørt på skadestuen, skriver BT.
  Den 67-årige mand er indlagt på sygehuset med en sammenklappet lunge. Hans tilstand er stabil, oplyser efterforskningsleder Martin Husted fra lokalpolitiet i Horsens til TV SYD.
  Han oplyser, at der endnu ikke er anholdt nogen i forbindelse med hjemmerøveriet. Af hensyn til efterforskningen vil han ikke oplyse, om politiet på nuværende har mistanke til nogle bestemte personer.
  Politiet er i fuld gang med at efterforske sagen og har afspærret området.
  Hvordan gerningsmanden fik adgang til lejligheden, og hvordan han slap derfra, ved politiet endnu ikke.
  Se politiets teknikere arbejde på Nørrebrogade i Horsens. Video: Localeyes.dk (Varighed: 0:22 min)
  